Foto: Guliver Image / Getty Images (Ilustracija)

GRAĐANI Hrvatske zadnjih su tjedana, a posebno se to odnosi populaciju mlađu od cca. 45 godina, nervozniji nego inače. Razlog? Nestašica marihuane diljem Lijepe naše.

Prosječni konzument trave još do prije nekoliko tjedana imao je barem dvije-tri "veze" koje može povući kada bi se odlučio za nabavku. No, u zadnje vrijeme sve češći je odgovor da marihuane nema, a kada će biti - ne zna se.

Nestašica nije samo u Hrvatskoj; na internetskim forumima može se doznati da su na rubu očaja i pušači u susjednoj BiH i Srbiji. Cijelu priču još napetijom čini činjenica da nitko ne zna točno zbog čega je marihuanu u regiji danas izuzetno teško nabaviti (iskusni pušači tvrde da ovakve suše nije bilo od atentata na srpskog premijera Zorana Đinđića), ali teorija ima napretek.

Tko je kriv? Loš urod, Uskok ili Albanci?

Najprije su počele kružiti one najočitije priče - jedni su pričali da je uzrok krize isključivo poljoprivredne prirode, odnosno da je trava ove godine loše rodila, a drugi su "krivce" za nestašicu pronašli u jakim policijskim snagama koje su navodno krenule u stroži obračun s dilerima. Šuškalo se tako čak da je u lov na uzgajivače i preprodavače marihuane krenuo i Uskok.

Vrlo raširena je i teorija da je blokiran uvoz trave iz Albanije, koja navodno opskrbljuje regiju većinom kanabisa kojeg troše konzumenti u Hrvatskoj. Počele su tako Zagrebom kružiti sulude priče o navodnoj propasti "suradnje" između albanskih švercera i regionalnih carinika i to zbog neslaganja oko "provizije na uvoz".

Vrlo raširena je i priča da je trave u Hrvatskoj nestalo zbog prošlogodišnjeg ratnog stanja u albanskom selu Lazaret. Radi se o selu u kojem živi oko 2200 ljudi, a koji su godinama preživljavali isključivo zahvaljujući uzgoju marihuane. Procjenjuje se da su žitelji Lazareta godišnje proizvodili oko 900 tona kanabisa, što su albanske vlasti ignorirale sve do lipnja 2014. godine.

Tekst se nastavlja ispod oglasa

Tada je u Lazaret poslana najprije policija, a zatim i vojska, te je uslijedio trodnevni rat između pripadnika sigurnosnih snaga i lokalnih mafijaša. Mještani Lazareta bili su toliko dobro naoružani i organizirani, da su se policajcima suprotstavili strojnicama i protutenkovskim naoružanjem, o čemu su tada izvještavali i hrvatski mediji. Na koncu je zaplijenjeno više od 11 tona kanabisa i uništeno oko 60.000 stabljiki ove popularne biljke.

Iako je navedena teorija zbog svoje atraktivnosti možda i najraširenija, insajderi tvrde da priča ne drži vodu jer slična sela navodno postoje i u drugim regionalnim državama koje nisu još ušle u Europsku uniju. Još jedna teorija glasi da je nestašica povezana s hapšenjem većeg broja policijskih djelatnika na jugu Hrvatske, a špekulira se i da se radi o planiranoj suši kako bi se u konačnici podigle cijene.

Prošle godine 22 veće zaplijene, ove godine dosad samo jedna

Ne bi li pokušali utvrditi pravi razlog nestašice, posegnuli smo za policijskom statistikom. Od MUP-a smo zatražili podatke o zapljenama marihuane u Hrvatskoj tijekom 2014. i 2015. godine. Prema podacima koje smo dobili, policija je tijekom 2014. imala čak 22 veće zaplijene marihuane (u količinama iznad 10 kilograma), a u prva tri mjeseca ove godine zabilježena je tek jedna takva zapljena.

Ukupno je tijekom 2014. godine zabilježena 5591 zapljena marihuane (od ukupno 9166 zapljena svih vrsta droga) u kojima je ukupno zaplijenjeno 2 tone i jedan kilogram marihuane. U prva 3 mjeseca 2015. godine ukupno je zabilježeno 748 zapljena marihuane (od ukupno 1255 zapljena svih vrsta droga) u kojima je ukupno zaplijenjeno tek 87 kilograma marihuane.

Što se tiče zapljena veće količine marihuane, u navedena 23 slučaja u 2014. i 2015. godini ukupno je zaplijenjeno 1 tona i 313 kilograma marihuane. U 2014. godini i prva 3 mjeseca 2015. godine evidentirani su sljedeći slučajevi zapljena marihuane u pojedinačnim količinama iznad 10 kilograma:

- 12. siječnja 2014. godine zapljena 13,9 kilograma na području Policijske uprave vukovarsko-srijemske (zapljena na državnoj granici)

- 2. veljače 2014. godine zapljena 25,8 kilograma na području Policijske uprave vukovarsko-srijemske (zapljena na državnoj granici)

- 4. veljače 2014. godine zapljena 15,7 kilograma na području Policijske uprave dubrovačko-neretvanske (zapljena na državnoj granici)

- 5. veljače 2014. godine zapljena 17,6 kilograma na području Policijske uprave dubrovačko-neretvanske (zapljena na državnoj granici)

- 10. veljače 2014. godine zapljena 10,3 kilograma na području Policijske uprave vukovarsko-srijemske (zapljena na državnoj granici)

- 19. veljače 2014. godine zapljena 20,8 kilograma na području Policijske uprave zagrebačke

- 27. veljače 2014. godine zapljena 25,5 kilograma na području Policijske uprave dubrovačko-neretvanske (zapljena na državnoj granici)

- 12. ožujka 2014. godine zapljena 12,2 kilograma na području Policijske uprave vukovarsko-srijemske (zapljena na državnoj granici)

- 16. ožujka 2014. godine zapljena 19,2 kilograma na području Policijske uprave vukovarsko-srijemske (zapljena na državnoj granici)

- 3. travnja 2014. godine zapljena 806 kilograma na području Policijske uprave šibensko-kninske

- 7. travnja 2014. godine zapljena 10,3 kilograma na području Policijske uprave dubrovačko-neretvanske (zapljena na državnoj granici)

- 22. travnja 2014. godine zapljena 10,8 kilograma na području Policijske uprave dubrovačko-neretvanske (zapljena na državnoj granici)

- 28. travnja 2014. godine zapljena 12,7 kilograma na području Policijske uprave vukovarsko-srijemske (zapljena na državnoj granici)

- 28. svibnja 2014. godine zapljena 123 kilograma na području Policijske uprave zagrebačke

- 1. lipnja 2014. godine zapljena 51,5 kilograma na području Policijske uprave dubrovačko-neretvanske (zapljena na državnoj granici)

- 3. lipnja 2014. godine zapljena 15,8 kilograma na području Policijske uprave zagrebačke

- 27. rujna 2014. godine zapljena 15,1 kilograma na području Policijske uprave zagrebačke

- 28. rujna 2014. godine zapljena 20 kilograma na području Policijske uprave istarske

- 14. listopada 2014. godine zapljena 16 kilograma na području Policijske uprave zagrebačke

- 23. listopada 2014. godine zapljena 22,2 kilograma na području Policijske uprave primorsko-goranske

- 1. studenog 2014. godine zapljena 10,5 kilograma na području Policijske uprave dubrovačko-neretvanske (zapljena na državnoj granici)

- 8. prosinca 2014. godine zapljena 10,2 kilograma na području Policijske uprave zagrebačke

- 5. veljače 2015. godine zapljena 28,4 kilograma na području PU splitsko-dalmatinske (zapljena na državnoj granici)